Broj: 711-I-2563-M-190/23-04-21

Zagreb, 14. studeni 2023.

**VESNA HAJSAN-DOLINAR**

**zamjenica župana Karlovačke županije**

**Predmet: VESNA HAJSAN-DOLINAR,** **zamjenica župana Karlovačke županije**

* **mišljenje, daje se**

Povjerenstvo za odlučivanje o sukobu interesa (dalje: Povjerenstvo) dana 25. listopada 2023. pod brojem 711-U-7581-M-190/23-01-25 zaprimilo je zahtjev za davanjem mišljenja koji je podnijela obveznica Vesna Hajsan-Dolinar, zamjenica župana Karlovačke županije.

Obveznica u zahtjevu za mišljenje navodi kako je na prijedlog Hrvatske zajednice županija i Ministarstva uprave još 16. listopada 2017. imenovan članicom Kongresa lokalnih i regionalnih vlasti Vijeća Europe sa sjedištem u Strasbourgu, na kojem je imala izlaganja vezana uz važnost pristupanja Republike Hrvatske u Schengenski prostor, pri čemu je komunikacija bila na engleskom jeziku.

Nadalje navodi kako je nerijetka situacija da zbog IPA i sličnih projekata dokumentaciju dobivaju na engleskom jeziku, ujedno primaju strane delegacije te da su česti posjeti predstavnika Svjetske banke i ističe kako u županiji, izmedu ostalih, vodi projekt Cjelodnevne škole u sklopu kojega je prije desetak dana primila predstavnike Svjetske banke koji u prvom dijelu sastanka nisu imali službenog prevoditelja, već se isti pridružio u dijelu komunikacije s roditeljima i učiteljima u školi.

Obveznica ističe kako je tijekom obrazovanja od stranih jezika učila slovenski, latinski i njemački jezik, ali nažalost nije učila i engleski jezik, koji joj u obavljanju dužnosničkog posla zamjenice županice često treba.

Potreba za usavršavanjem bila bi u svrhu bolje komunikacije i prezentacije projekata i procesa u Karlovačkoj županiji i trajala bi do najviše godinu dana po nekoliko sati mjesečno, uz napomenu da Karlovačka županija takvu vrstu edukacije omogućava i ostalim zaposlenicima, a kojima je poznavanje stranog jezika u obavljanju njihovih poslova puno manje potrebno.

U podnesenom zahtjevu obveznica je zatražila mišljenje ima li pravo kao zamjenica županice na takvu vrstu edukacije.

Od obveznice je porukom elektroničke pošte 02. studenog 2023. zatražena dopuna zahtjeva na način da Povjeresntvu dostavi odluku kojom je imenovana članicom Kongresa lokalnih i regionalnih vlasti Vijeća Europe.

Obveznica je u dopuni zahtjeva za davanjem mišljenja, zaprimljenoj u Povjerenstvu 6. studenog 2023., dostavila Odluku o izmjeni Odluke o imenovanju u Izaslanstvo jedinica lokalne i područne (regionalne) samouprave Republike Hrvatske u Kongres lokalnih i regionalnih vlasti Vijeća Europe za razdoblje od listopada 2016. do listopada 2020., iz koje je razvidno kako je obveznica odlukom Ministarstva uprave KLASA: 018-01/17-01/76 URBROJ: 515-02-02-01/2-17-2 od 16. listopada 2017. imenovana u Kongres za razdoblje od listopada 2016. do listopada 2020. Uvidom u popis predstavnika u Kongresu lokalnih i regionalnih vlasti vijeća Europe za razdoblje od 2021. do 2026. utvrđeno je da obveznica nije članica toga tijela.

Povodom navedenog zahtjeva obveznice i dostavljene dodatne dokumentacije i očitovanja, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), na 31. sjednici održanoj 14. studenog 2023., obveznici daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 5. stavkom 1. točkom 2. ZSSI-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

U odnosu na obavljanje poslova u Kongresu lokalnih i regionalnih vlasti Vijeća Europe, Povjerenstvo je utvrdilo kako je obveznica te poslove obavljala do listopada 2020., odnosno da iste više ne obavlja, slijedom čega isti nisu niti razmatrani u svrhu davanja ovog mišljenja.

Obveznici ne mogu uz primanje plaće za obnašanje javne dužnosti ostvarivati druge primitke koji ujedno ne predstavljaju naknadu stvarnih troškova nastalih u obnašanju dužnosti, jer bi se radilo o primicima zabranjene dodatne naknade iz članka 7. točke d) ZSSI-a.

Međutim, ukoliko bi zamjenica župana prema opisu poslova svojeg radnog mjesta ili faktički u obavljanja poslova zamjenice župana Karlovačke županije imala potrebu koristiti engleski jezik za potrebe određenih projekata ili komunikacije sa stranim delegacijama, odnosno za poslove u svezi obnašanja javne dužnosti, u tome slučaju plaćanje edukacije iz sredstava Karlovačke županije ne bi bilo suprotno ZSSI-u.

Povjerenstvo napominje kako bi se trebalo raditi o edukacijama koje se odnose na pohađanje stručnih programa u kraćem trajanju te koje ne predstavljaju programe visokoškolskih obrazovnih institucija na kojima se stječu akademski nazivi, jer bi tada edukacija plaćena javnim sredstvima bila ponajprije u privatnom interesu obveznika i time suprotna ZSSI-u.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznica Vesna Hajsan-Dolinar, elektroničkom dostavom
2. Objava na mrežnoj stranici Povjerenstva
3. Pismohrana